《弹棋》
清代·许雷地

女伴兰闺几度邀，且将一局破无聊。仙枰相对心偏静，妙着能赢意自骄。

碎玉声敲闻竹院，沉檀香袅敞松寮。莫言黑白分时好，冷眼旁观志更超。

作者简介：许君名雷地，字豫庭，号小一，别号电话室主，闽之金门人。少孤，家贫，内行敦笃，事母尤孝。定省余闲，酷嗜吟咏，于唐人中，独瓣香温、李，寝馈有年。壮岁为东瀛之游，悼故国之凌夷，愤强邻之侵逼，神山久寓，记室屈为，感遇伤时，借香草美人以抒写其爱国之诚。著有《神州寓草》二卷，《金线余红》二卷。兹读其《春闺杂咏》三十首，芬芳悱恻，情见乎辞，东望搏桑，为倾想风仪不置。皞皞子识。